የወጣቶችን ተጠቃሚነት ለማረጋገጥ የባለድርሻ አካላት የተቀናጀ ርብርብ ያስፈልጋል
 የወጣቶችን ተጠቃሚነት  ለማረጋገጥ ለሚደረገው ጥረት ስኬታማነት የባለድርሻ አካላት የተቀናጀ ርብርብ እንደሚያስፈልግ የመንግስት ኮሙኒኬሽን ጉዳዮች ፅህፈት ቤት ገለጸ።ፅህፈት ቤቱ ለኢዜአ በላከው ሳምንታዊ መግለጫ እንዳስታወቀው የወጣቶችን ተጠቃሚነት ውጤታማ እንዲሆን የሚመለከታቸው አካላት በቅንጅት መስራት አለባቸው።መንግስት ለወጣቶች የስራ እድል ፈጠራ የመደበው ገንዘብ ብቻውን ውጤት ሊያመጣ እንደማይችልና ከገንዘቡ ጋር በተጓዳኝ በሚሰሩ ስራዎች ላይ መሳተፍና የህዝቡ  የተቀናጀ ርብርብ ያስፈልጋል ብሏል።ወጣቱ ስራ ፈጣሪ እንዲሆንና የስራ ተነሳሽነት እንዲኖረው ድጋፍ ማድረግ እንደሚገባ በመጠቆም።አገሪቱ ለያዘችው የህዳሴ ጉዞ ከፍተኛ የስራ ተነሳሽነት ያላቸውና ያገኙትን እድል ወደ ውጤት የሚቀይሩ ወጣቶች በስፋት እንደሚፈልጉ የሚጠቁመው መግለጫው ይህንንም አቅም ለመፍጠር የተደራጀ አሰራር ሊኖር እንደሚገባ ይገልጻል።በየደረጃው የሚገኘው የመንግስት አመራር የወጣቶች ስራ አጥነት ችግርን መቅረፍ የሞት ሽረት ጉዳይ መሆኑን በመገንዘብ ለወጣቶች ተጠቃሚነት መረጋገጥ በቁርጠኝነት መስራት ይጠበቅባቸዋል ነው ያለው መግለጫው።በተመሳሳይ ክልሎችም የተመደበው በጀት ለሚፈለገው አላማ መዋሉን በሚገባ በመከታተልና በመቆጣጠር ለአፈጻጸሙ ስኬት መስራት እንደሚገባቸውም ፅህፈት ቤቱ ገልጿል።ወጣቶችም ስራን ሳይንቁና ሳይመርጡ ራሳቸውና አገራቸውን በሚጠቅም ተግባር ላይ በመሰማራት በተነሳሽነት ስሜት መስራት እንዳለባቸውም አሳስቧል።የወጣት አደረጃጀቶችም አመለካከትን በመቅረጽ ረገድ የላቀ ሚና መጫወት እንደሚገባቸው መግለጫው አትቷል።